ELŐTERJESZTÉS

**a Gazdasági és Városstratégiai Bizottság 2018. december 3-i ülésére**

**Javaslat a Jáki úti temető bővítésére vonatkozóan**

Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló, Szombathely Megyei Jogú Város Önkormányzata Közgyűlésének 30/2006. (IX.7.) számú önkormányzati rendelete szabályozza a Jáki úti temető területének bővítési lehetőségét.

Az előterjesztés mellékleteként is csatolt Szabályozási terv alapján a bővítésben érintett ingatlanok a következők:

* Szombathely 0818/10 helyrajzi számú, 3,3784 m2 nagyságú, szántó művelési ágú ingatlan,
* Szombathely 0818/11 helyrajzi számú, 13,8117 m2 nagyságú, a) szántó és b) legelő művelési ágú ingatlan,
* Szombathely 0818/35 helyrajzi számú, 4,6463 m2 nagyságú, szántó művelési ágú ingatlan,
* Szombathely 0818/36 helyrajzi számú, 5,0518 m2 nagyságú, szántó művelési ágú ingatlan,
* Szombathely 0818/37 helyrajzi számú, 5,1517 m2 nagyságú, szántó művelési ágú ingatlan,
* Szombathely 0818/38 helyrajzi számú, 2,1482 m2 nagyságú, szántó művelési ágú ingatlan,
* Szombathely 0818/41 helyrajzi számú, 1616 m2 nagyságú, szántó művelési ágú ingatlan,
* Szombathely 0818/42 helyrajzi számú, 3,5285 m2 nagyságú, szántó művelési ágú ingatlan.

Az ingatlanok magánszemélyek tulajdonában állnak. A temető bővítéséhez szükséges intézkedések az elkövetkező években az önkormányzat számára jelentős feladatokat fognak jelenteni. A Vas Megyei Temetkezési Kft. a Jáki úti temető jelenlegi területének szinte teljes hányadát már temetkezési célra felhasználta, bővítési lehetőség csak új ingatlanok bevonásával lehetséges. Ez egy hosszú távú és nagy léptékű bővítést jelentene, amely jelentős önkormányzati forrást fog igényelni. Első lépésként azonban az ingatlanok tulajdonjogának megszerzése a feladat.

Cseriné Kiss Judit, mint a Szombathely 0818/10 helyrajzi számú, 3,3784 m2 nagyságú, szántó művelési ágú ingatlan kizárólagos tulajdonosa, megvásárlásra kínálta ingatlanát Szombathely Megyei Jogú Város Önkormányzata részére. Az ingatlan a fent említett önkormányzati rendelet alapján Kt jelű, Különleges terület – temető övezetbe sorolt.

A megrendelt ingatlanforgalmi szakvélemény elkészülte után 2018. október 10-én vételi ajánlatot tettünk Cseriné Kiss Judit részére. A tulajdonos az ajánlatban szereplő 597,- Ft/m2, összesen 20.169.048,- Ft összegű vételárat elfogadta és kérte az adásvételi szerződés megkötésének folyamatát elindítani. Az ingatlan jelenleg is haszonbérlet útján hasznosított, amely jogviszony fenntartása a temetői beruházás megkezdéséig célszerű.

Ennek az ingatlannak a megvásárlására fedezetet nyújt a 2018. évi költségvetési rendeletben biztosított „Vagyongazdálkodási kiadások” sora. A többi ingatlan esetében, amennyiben eladási ajánlat érkezik az önkormányzathoz, költségvetési forrás biztosításával egyidejűleg lehet az ajánlat elfogadásáról dönteni.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2018. november 29.**

 **/: Dr. Puskás Tivadar :/**

**Határozati javaslat**

**........../ 2018. (XII.3.) GVB. sz. határozat**

A Gazdasági és Városstratégiai Bizottság támogatja, hogy a Szombathely 0818/10 helyrajzi számú, 3,3784 m2 nagyságú, szántó művelési ágú ingatlant kisajátítást pótló adásvétel jogcímén Szombathely Megyei Jogú Város Önkormányzata településfejlesztési céllal, - a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló, Szombathely Megyei Jogú Város Önkormányzata Közgyűlésének 30/2006. (IX.7.) számú önkormányzati rendelete alapján - 20.169.048,- Ft, azaz húszmillió-százhatvankilencezer-negyvennyolc forint vételárért megvásárolja.

**Felelős:** Lendvai Ferenc, a Bizottság elnöke

 Illés Károly alpolgármester

 (A végrehajtásért felelős:

Lakézi Gábor, a Városüzemeltetési Osztály vezetője)

**Határidő:** 2018. december 31.